Lotte Bundsgaard (S), 2004-05-28:
Fru Louise Frevert kom i sin ordførertale ind på det, der nok er kernen i Dansk Folkepartis forslag, for da jeg på et tidspunkt sad og hørte fru Louise Frevert tale om kvindefrigørelse, at kvinderne skulle have lov til at være med, at kvinderne skulle have lov til at vælge deres eget liv, så tænkte jeg: Nu kommer der lige om lidt et nyt forslag fra Dansk Folkeparti om, hvordan vi kan forbedre integrationen, sådan at vi får den alt for høje ledighed, der er blandt flygtninge og indvandrere, ned, sådan at de får de samme muligheder på arbejdsmarkedet, sådan at de ikke oplever diskrimination i Danmark.
Men ak nej, det var ikke det, det handlede om.
Det, Dansk Folkepartis forslag handler om, er jo noget helt andet.
Det er jo nemlig, at Dansk Folkeparti åbenbart har mødt nogle såkaldt almindelige mennesker, der er blevet stødt over et tørklæde, og derfor vil man lave det her forbud - ikke for de unge kvinders skyld, men for de almindelige mennesker, der nu en gang skulle være blevet stødt.
Jeg vil sige, at nu ved jeg ikke helt, om jeg i Dansk Folkepartis forstand bliver betragtet som et almindeligt menneske, men hvis jeg gør det, vil jeg sige, at det sådan set ikke er tørklædet, jeg bliver stødt over - under ingen omstændigheder.
Det, jeg bliver stødt over, er, når mennesker oplever undertrykkelse.
Det kan være, fordi kvinder bliver tvunget til at tage et tørklæde på, men det kan i høj grad være lige så meget, fordi kvinder ikke kan blive integreret på det danske arbejdsmarked, fordi de føler, at de bliver udelukket fra det danske samfund, fordi de ikke bliver betragtet som et almindeligt menneske af Dansk Folkeparti, blot fordi deres forældre måske er født i Pakistan eller i Tyrkiet eller et andet sted.
Jeg vil godt sige, at vi Socialdemokrater er klar til at stille krav til flygtninge og indvandrere.
Vi mener nemlig, man viser stor respekt for mennesker, når man stiller krav.
Men det er jo sådan set lige så meget for flygtningenes og indvandrernes skyld, som det er for samfundets skyld.
Vi mener ikke, at en integrationspolitik skal bygge på, om der er et par almindelige mennesker, der er blevet stødt, men skal bygge på, at vi får skabt et samfund, hvor der er plads til mangfoldighed, hvor der er plads til forskellighed, men hvor grundlæggende værdier som demokrati, ytringsfrihed, menneskerettigheder, ligestilling og religionsfrihed er ukrænkelige.
Hvis Dansk Folkeparti nu også mener, at de her værdier skal være ukrænkelige, så undrer det os, at man med det her forslag overtræder en af dem, nemlig religionsfriheden, at man ikke synes, at det er et problem, at det åbenbart kun er én form for religion, som er et problem.
Er det da et problem, at jøderne sidder adskilt i synagogen, i den københavnske synagoge?
Er det også et problem for Dansk Folkeparti?
Er det også noget, man vil gøre noget ved?
Eller synes man, det er i orden, at mennesker har en religion, og praktiserer den på forskellige måder, tror på noget forskelligt, at så længe de holder sig inden for lovens grænser, så skal de accepteres?
Eller er det muslimerne, vi skal stille helt andre krav til end til jøderne eller til os ganske almindelige mennesker?
Jeg håber på, at denne her debat kan være med til, at Dansk Folkeparti går tilbage til deres gruppe og diskuterer lidt med sig selv om, hvordan vi kan sikre, at de her mennesker, som har en anden etnisk baggrund end dansk, måske også en dag bliver nogle af dem, som man vil kalde almindelige mennesker.
For jeg tror faktisk, at vi er nået et skridt i den rigtige retning, hvis de også føler, at de selv af Dansk Folkeparti bliver betragtet som almindelige mennesker, der bare skal have lov til at leve et ganske almindeligt liv, hvor de selv vælger, om de vil gå i bukser eller nederdel, have tørklæde på eller ej.